RESOLUCIÓN do 20 de outubro de 2008 pola que se modifica a Resolución do 20 de decembro de 2007 pola que se regula o procedemento para a concesión das axudas para a subministración aos alumnos de centros escolares de leite e determinados produtos lácteos e se convocan para o ano 2008, modificada á súa vez pola Resolución do 25 de febreiro de 2008.
FONDO GALEGO DE GARANTÍA AGRARIA — III. OUTRAS DISPOSICIÓNS — 03/11/2008

A Resolución do 20 de decembro de 2007 (DOG nº 4, do 7 de xaneiro) estableceu o procedemento para a concesión das axudas para a subministración aos alumnos de centros escolares de leite e determinados produtos lácteos e convocou a devandita axuda para o ano 2008.
Esta resolución foi ditada ao abeiro do disposto nos regulamentos (CE) números 1255/1999, do Consello, do 17 de maio, e 2707/2000, da Comisión, do 11 de decembro, así como no Real decreto 194/2002, do 15 de febreiro, sobre as modalidades de aplicación no Estado español do establecido na referida normativa comunitaria.
A Resolución do 25 de febreiro de 2008 modificou parcialmente a anterior para adaptala ás modificacións introducidas na normativa comunitaria a través do Regulamento (CE) nº 1544/2007, da Comisión, do 20 de decembro, concretamente no referente ás novas categorías de produtos e consecuentemente o cadro de prezos máximos que pagarán os alumnos, así como o importe das axudas por categoría e período.
A entrada en vigor do Regulamento (CE) nº 1234/2007, do Consello, do 22 de outubro, polo que se establece a organización común de mercados, e sobre todo a aprobación e publicación do Regulamento (CE) nº 657/2008, da Comisión, do 10 de xullo, polo que se establecen as disposicións de aplicación do Regulamento (CE) nº 1234/2007, do Consello, do 22 de outubro, no relativo á concesión dunha axuda comunitaria para a subministración de leite e determinados produtos lácteos aos alumnos de centros escolares (Diario Oficial de la Unión Europea nº 183, do 11 de xullo de 2008), que derroga o Regulamento (CE) 2707/2000, da Comisión, do 11 de decembro, fai necesario modificar a Resolución do 20 de decembro de 2007 para adaptala ao establecido no Regulamento (CE) nº 657/2008.
O Regulamento (CE) nº 657/2008 introduce un novo espírito na regulación desta liña de axuda que fai que cambie radicalmente a súa concepción. Neste sentido, a principal novidade que presenta no seu contido afecta fundamentalmente a que incorpora ao seu texto un novo enfoque en materia de controis. Os controis vincúlanse agora a períodos. Para facer posible o cumprimento destes novos períodos de control é preciso modificar substancialmente os artigos 8º e 9º, e o anexo IV da Resolución do 20 de decembro de 2007.
O resto do articulado da Resolución do 20 de decembro de 2007 que se modifica deriva das novidades introducidas polos artigos do Regulamento (CE) nº 657/2008.
Neste sentido cómpre sinalar, entre outras, a inclusión de novas categorías de produtos, de novos prezos máximos e importes por categoría e período, de aí a modificación do artigo 5º e dos anexos I, VII, VIII e IX da Resolución do 20 de decembro de 2007, así como a obriga de que os centros escolares exhiban permanentemente un cartel sobre distribución europea de leite cumprindo uns requisitos mínimos que se recollen no novo anexo X, o cal fai necesario engadir o punto 4 no artigo 8º e tamén modificar o anexo IIIB da citada resolución.
En consecuencia, de conformidade co previsto no artigo 30.1º.3 do Estatuto de autonomía de Galicia e en aplicación da Lei 9/2007, do 13 de xuño, de subvencións de Galicia,
DISPOÑO:
Artigo único.-A Resolución do 20 de decembro de 2007 pola que se regula o procedemento para a concesión das axudas para a subministración aos alumnos de centros escolares de leite e determinados produtos lácteos, modifícase nos seguintes termos:
Un.-Os números 1 e 2 do artigo 2º quedan redactados do seguinte xeito:
«1. Serán beneficiarios da axuda os alumnos que asistan regularmente aos centros ou establecementos escolares, recoñecidos polas autoridades competentes, que pertenzan aos niveis de ensino:
a) Educación infantil, incluídas gardarías e outros centros de educación preescolar.
b) Educación primaria.
c) Educación secundaria, que comprenderá a educación secundaria obrigatoria, o bacharelato e a formación profesional de grao medio.
2. As axudas concederanse para os días lectivos de desenvolvemento do curso escolar. O número de días lectivos, sen engadir as vacacións, será o establecido na comunidad autónoma pola autoridade competente e no caso de centros de educación infantil poderán facerse extensivas aos días lectivos notificados polo centro escolar dos meses estivais.
Os alumnos non se poderán beneficiar da axuda durante a súa estadía en colonias de vacacións organizadas polo centro escolar ou pola autoridade competente».
Dous.-Os números 2 e 3 do artigo 3º quedan redactados do seguinte xeito:
«2. Para tal efecto, non se poderán utilizar os produtos obxecto de subvención na confección de comidas.
Ademais, prohíbese a utilización de produtos lácteos obxecto de subvención no servizo de cafetaría dos centros escolares, así como a subministración nos devanditos centros a través de cátering, cociñas centrais, comedores colectivos, residencias de estudantes ou outros establecementos e sistemas semellantes.
3. A axuda só se concederá polos produtos recollidos na lista do anexo I que cumpran os requisitos do Regulamento (CE) nº 852/2004 e do Regulamento (CE) nº 853/2004 e, en particular, os relativos á preparación nun establecemento autorizado e os requisitos de marcación de identificación especificados na sección I do anexo II do Regulamento (CE) nº 853/2004».
Tres.-O artigo 5º queda redactado do seguinte xeito:
«1. A axuda concederase pola cantidade máxima global de 0,25 litros de equivalente de leite por alumno e día lectivo.
Para a aplicación da cantidade máxima indicada no parágrafo anterior teranse en conta o número de días lectivos e o número de alumnos que asisten regularmente ao centro durante o período comprendido por unha solicitude de pagamento, e tendo en conta o coeficiente mencionado no número 3 do artigo 4º desta resolución.
2. No caso dos produtos das categorías II, III e V previstas no anexo I, o cálculo sinalado no número anterior efectuarase con base nas seguintes equivalencias:
a) 100 kg de produto da categoría II equivalen a 90 kg de leite.
b) 100 kg da categoría III equivalen a 300 kg de leite.
c) 100 kg da categoría V equivalen a 765 kg de leite.
Catro.-O artigo 6º queda redactado do seguinte xeito:
«Poderán solicitar a axuda:
a) O centro escolar.
b) Unha autoridade educativa para os alumnos que teña baixo a súa xurisdición.
c) O provedor dos produtos.
d) Unha organización que actúe en nome dun ou máis centros escolares e que estea constituída especificamente para tal fin (asociacións de pais e nais de alumnos)».
Cinco.-O número 4 do artigo 7º queda redactado do seguinte xeito:
«4. A autorización poderá ser suspendida por un período de un a doce meses, ou retirada, polo director do Fogga, en calquera momento, atendendo á gravidade da infracción, polo incumprimento dalgún dos compromisos asumidos polo provedor autorizado ou pola existencia das irregularidades previstas no artigo 11º desta resolución, logo de ponderar as circunstancias que concorran en cada caso. No suposto de retirada, transcorrido un período mínimo de, polo menos, doce meses, poderá concederse unha nova autorización, por instancia do interesado, logo de valorar os antecedentes que motivaron a retirada da anterior».
Seis.-O artigo 8º queda redactado do seguinte xeito:
«Artigo 8º.-Autorización de subministración a centros escolares.
1. Para o inicio da subministración ao centro escolar os solicitantes autorizados presentarán, no respectivo servizo provincial do Fogga, a solicitude de autorización de subministración segundo o modelo de anexo IIIA xunto cunha relación en que figuren os datos correspondentes ao/aos centro/s escolar/es e aos produtos que subministrarán a cada centro, axustada ao modelo de anexo V, acompañada da aceptación de compromisos e da certificación de datos do centro, de acordo cos anexos IIIB e IV.
2. O Fogga autorizará ao provedor a subministración, se procede, nun prazo de 15 días desde a presentación da solicitude.
A autorización de subministración, de ser concedida, terá vixencia desde o día seguinte ao da súa solicitude. O provedor poderá iniciar a subministración o día seguinte ao da presentación da solicitude, aínda que, de non ser autorizado, non terá dereito á axuda.
3. Os datos relativos a matrícula e número de alumnos que figuran no certificado de datos do centro poderanse incorporar con posterioridade á presentación da solicitude, pero en todo caso antes da solicitude do primeiro pagamento.
4. Os centros escolares que distribúan produtos de conformidade co Regulamento (CE) nº 657/2008 elaborarán un cartel que se axuste aos requisitos mínimos establecidos no anexo X desta resolución e que estará exposto permanentemente na entrada principal do centro nun lugar onde se poida ver e ler claramente».
Sete.-Os números 2 e 4 do artigo 9º quedan redactados do seguite xeito:
«2. O prazo de presentación das solicitudes rematará o último día do terceiro mes seguinte ao da subministración dos produtos. Non obstante, admitiranse as solicitudes presentadas no cuarto e quinto mes seguinte, reducíndose o seu importe nun 5% se o atraso é igual ou inferior a un mes, e nun 10% se é superior a un mes pero inferior a dous.
4. Coas solicitudes de pagamento da axuda remitiranse:
-As correspondentes facturas (orixinal ou copia compulsada), que reflectirán, por separado, o custo total de cada produto subvencionado (base impoñible máis IVE) e o importe da axuda, así como unha proba do seu pagamento.
-O certificado ou recibo do centro escolar das cantidades efectivamente subministradas por categoría de produto.
-As certificacións que deban emitir a Axencia Estatal da Administración Tributaria, a Tesourería Xeral da Seguridade Social e a consellería competente en materia de economía e facenda da Xunta de Galicia, cando o solicitante denegue expresamente o consentimento segundo establece o número 3 deste artigo.
-O certificado do centro escolar do número de alumnos matriculados por nivel de ensino, número de alumnos participantes na liña de axuda e días lectivos referidos ao período da solicitude de pagamento».
Oito.-O artigo 10º queda redactado do seguinte xeito:
«Artigo 10º.-Controis e sancións.
O Fogga establecerá un plan de controis por período comprendido entre o 1 de agosto e o 31 de xullo co obxecto de garantir o cumprimento da normativa aplicable a esta liña de axuda, de acordo co establecido no artigo 15 do Regulamento (CE) nº 657/2008.
Para tal efecto realizaranse dous tipos de controis:
a) Control administrativo.
b) Control sobre o terreo.
O control administrativo será de aplicación a todas as solicitudes de axuda, e comprobará:
1. Que a cantidade pola que solicita a axuda é acorde co número de alumnos e días lectivos.
2. Que os prezos non superan o máximo autorizado.
3. Que as facturas conteñen a información requirida, e están canceladas ou acompañadas de proba de pagamento.
4. Que a axuda solicitada está correctamente calculada.
5. Que os produtos subvencionados son os incluídos no anexo I.
Os controis sobre o terreo realizaranse nas instalacións do solicitante da axuda, así como nos centros escolares co obxecto de comprobar:
1. Que a repercusión da axuda recae no beneficiario.
2. Que os produtos subvencionados son os previstos no anexo I.
3. As condicións que debe reunir o solicitante da axuda.
4. Rexistros específicos de subministración detallados por produto e centro.
5. Rexistros de contabilidade financeira.
6. No caso de centro escolar:
a) Comprobar a colocación do cartel sobre distribución europea de leite en centros escolares.
b) Datos referidos ao centro (matrícula, comedor, procedemento de distribución).
Estes controis abranguerán polo menos un 5% dos solicitantes. Cando o número de solicitantes é inferior a 100 o control realizarase nas instalacións de cinco solicitantes, se o número é inferior a 5 someterase ao control o 100% de solicitantes.
Nos casos en que o solicitante non sexa un centro escolar o control sobre o terreo verase complementado por controis sobre o terreo realizados nas instalacións do 1% dos centros escolares mencionados na lista do solicitante cun mínimo de 2.
Os controis levaranse a cabo ao longo do período comprendido entre o 1 de agosto e o 31 de xullo e abranguerán un período correspondente polo menos aos 12 meses anteriores.
Os controis serán realizados por persoal do Fogga debidamente autorizado que elaborará de cada control un informe en que se precisarán os distintos elementos controlados.
Sen prexuízo do disposto no artigo 7º, en caso de fraude o solicitante ademais da devolución dos importes pagados indebidamente, de conformidade co artigo 14º, pagará un importe equivalente á diferenza entre o importe pagado inicialmente e o importe ao que o solicitante ten dereito».
Nove.-O número 2 do artigo 12º queda redactado do seguinte xeito:
«2. O prazo máximo de resolución e pagamento das axudas será de tres meses desde que a solicitude de axuda entrou no servizo provincial do Fogga».
Dez.-O artigo 21º queda redactado do seguinte xeito:
«De conformidade co establecido no artigo 4.4º desta resolución, o prezo máximo que deberá pagar o alumno para os diferentes produtos subvencionables será o indicado no anexo IX desta resolución».
Once.-Os anexos I, III, IV, VII, VIII e IX substitúense polos anexos I, IIIB, IV, VII, VIII e IX desta resolución.
Doce.-Engádense os anexos IIIA e X desta resolución.
Trece.-Engádese unha nova disposición adicional:
«Disposición adicional quinta.-Toda referencia ao Regulamento (CE) nº 1255/1999 do Consello, do 17 de maio, debe entenderse feita ao Regulamento nº 1234/2007, do Consello, do 22 de outubro, e toda referencia ao Regulamento (CE) nº 2707/2000, da Comisión, do 11 de decembro, debe entenderse feita ao Regulamento (CE) nº 657/2008, da Comisión, do 10 de xullo».
Disposición transitoria
O Regulamento (CE) nº 2707/2000 seguirá sendo de aplicación ás subministracións levadas a cabo antes do 1 de agosto de 2008. As solicitudes de pagamento de subministracións realizadas con anterioridade ao 1 de agosto seguirán o trámite vixente nese momento.
Disposición derradeira
Esta resolución entrará en vigor ao día seguinte ao da súa publicación no Diario Oficial de Galicia e será de aplicación desde o día 1 de agosto para as axudas solicitadas ao abeiro da Resolución do 20 de decembro de 2007 (DOG nº 4, do 7 de xaneiro de 2008), pola que se convocan para o ano 2008 as axudas para a subministración aos alumnos de centros escolares de leite e determinados produtos lácteos.
Santiago de Compostela, 20 de outubro de 2008.
Edelmiro López Iglesias
Director do Fondo Galego de Garantía Agraria
Ver referencia pdf "21300D014P086.PDF"